ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΠΡΩΤΟ ΤΜΗΜΑ) ΤΗΣ 21ΗΣ ΙΟΥΝΙΟΥ 1988. - SPORTEX GMBH UND CO. ΚΑΤΑ OBERFINANZDIREKTION HAMBURG. - ΑΙΤΗΣΗ ΤΟΥ BUNDESFINANZHOF (ΓΕΡΜΑΝΙΑ) ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ. - ΔΑΣΜΟΛΟΓΙΚΗ ΚΑΤΑΤΑΞΗ - PREPREGS ΜΕ ΙΝΕΣ ΑΝΘΡΑΚΑ. - ΥΠΟΘΕΣΗ 253/87.



Συλλογή της Νομολογίας του Δικαστηρίου 1988 σελίδα 03351



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

1. Κοινό δασμολόγιο - Δασμολογικές κλάσεις - Κατάταξη των εμπορευμάτων - 'Υλη που προσδίδει σε σύνθετο προϊόν τον "ουσιώδη του χαρακτήρα" κατά την έννοια του γενικού κανόνα ερμηνείας 3 β) - Μέθοδος εξακριβώσεως

2. Κοινό δασμολόγιο - Δασμολογικές κλάσεις - Ημιτελικά υπό μορφή φύλλου προϊόντα, τα οποία αποτελούνται από εποξειδική ρητίνη, ίνες άνθρακα και πλέγμα ινών υάλου, και προορίζονται για την κατασκευή σωλήνων - Κατατάσσονται στην κλάση 39.01

Περίληψη

1. 'Οταν για τη δασμολογική κατάταξη εν αναμείξει προϊόντων, τεχνουργημάτων αποτελουμένων εκ διαφόρων υλών ή συγκεκριμένων εκ συναρμολογήσεως διαφόρων ειδών και εμπορευμάτων προυσιαζόμενων σε συνδυασμούς πρέπει να εφαρμοστεί ο γενικός κανόνας 3 β) για την ερμηνεία της ονοματολογίας του κοινού δασμολογίου, κατά τον οποίο η κατάταξη πρέπει να γίνεται σύμφωνα με την ύλη ή το είδος που προσδίδουν στο προϊόν τον ουσιώδη του χαρακτήρα, η εξακρίβωση αυτής της ύλης επιτυγχάνεται εξετάζοντας αν το προϊόν θα εξακολουθούσε να διατηρεί ή όχι τις ιδιότητες που το χαρακτηρίζουν, χωρίς το ένα ή το άλλο από τα συστατικά του στοιχεία.

2. Τα "prepregs από ίνες άνθρακα", ημιτελικά υπό μορφή φύλλων προϊόντα, τα οποία αποτελούνται από εποξειδική ρητίνη, ίνες άνθρακα και πλέγμα ινών υάλου, και προορίζονται για την κατασκευή σωλήνων, υπάγονται, ως προϊόντα από τεχνητή πλαστική ύλη, στην κλάση 39.01 του κοινού δασμολογίου.

Διάδικοι

Στην υπόθεση 253/87,

που έχει ως αντικείμενο αίτηση του Bundesfinanzhof προς το Δικαστήριο, κατ' εφαρμογή του άρθρου 177 της Συνθήκης ΕΟΚ, με την οποία ζητείται, στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ

Sportex GmbH & Co., Neu-Ulm (Ομοσπονδιακή Δημοκρατία της Γερμανίας),

και

Oberfinanzdirektion Hamburg (Διεύθυνση Φορολογικών και Τελωνειακών Υπηρεσιών του Αμβούργου),

η έκδοση προδικαστικής αποφάσεως ως προς την ερμηνεία του κοινού δασμολογίου,

ΤΟ ΔΙΚΑΣΤΗΡΙΟ (πρώτο τμήμα)

συγκείμενο από τους G. Bosco, πρόεδρο τμήματος, R. Joliet και F. Schockweiler, δικαστές,

γενικός εισαγγελέας: C. O. Lenz

γραμματέας: H. A. Ruehl, κύριος υπάλληλος διοικήσεως

λαμβάνοντας υπόψη τις παρατηρήσεις που κατέθεσε η Επιτροπή των Ευρωπαϊκών Κοινοτήτων εκπροσωπούμενη από τον Joern Sack, μέλος της νομικής της υπηρεσίας,

έχοντας υπόψη την έκθεση για την επ' ακροατηρίου συζήτηση και ύστερα από την προφορική διαδικασία της 4ης Μαΐου 1988,

αφού άκουσε το γενικό εισαγγελέα που ανέπτυξε τις προτάσεις του κατά τη συνεδρίαση της 4ης Μαΐου 1988,

εκδίδει την ακόλουθη

Απόφαση

Σκεπτικό της απόφασης

1 Με Διάταξη της 7ης Ιουλίου 1987, που περιήλθε στο Δικαστήριο στις 20 Αυγούστου 1987, το Bundesfinanzhof υπέβαλε, δυνάμει του άρθρου 177 της Συνθήκης ΕΟΚ, δύο προδικαστικά ερωτήματα ως προς την ερμηνεία του κοινού δασμολογίου (εφεξής: ΚΔ).

2 Τα ερωτήματα αυτά ανέκυψαν στο πλαίσιο διαφοράς που εκκρεμεί ενώπιον του δικαστηρίου αυτού μεταξύ της εταιρίας Sportex GmbH & Co., η οποία ισχυρίζεται ότι το περιγραφόμενο ως "prepregs με ίνες από άνθρακα" προϊόν πρέπει να καταταγεί στην κλάση 68.16 του ΚΔ, και της Oberfinanzdirektion (Διεύθυνση Φορολογικών και Τελωνειακών Υπηρεσιών) του Αμβούργου, κατά την οποία το προϊόν αυτό υπάγεται, αντιθέτως, στην κλάση 39.01 του ΚΔ.

3 Στην έκθεση για την επ' ακροατηρίου συζήτηση αναπτύσσονται διεξοδικώς το ιστορικό της διαφοράς καθώς και οι παρατηρήσεις των διαδίκων. Τα στοιχεία αυτά της δικογραφίας δεν επαναλαμβάνονται πιο κάτω παρά μόνο καθόσον απαιτείται για τη συλλογιστική του Δικαστηρίου.

4 Με το πρώτο του ερώτημα, το Bundesfinanzhof ερωτά κατ' ουσίαν αν το ΚΔ πρέπει να ερμηνευθεί υπό την έννοια ότι το επίμαχο προϊόν υπάγεται στην κλάση 39.01 του εν λόγω δασμολογίου.

5 Για να δοθεί απάντηση στο ερώτημα αυτό, πρέπει να υπομνηστεί ότι το επίμαχο προϊόν έχει οριστεί, στο πλαίσιο της κύριας δίκης, ως "ημιτελικό υπό μορφή φύλλων προϊόν, συγκείμενο από εποξειδική ρητίνη (αναλογία: 36 % του βάρους), από ίνες άνθρακα (αναλογία: 42 % του βάρους) και από πλέγμα ινών υαλού (αναλογία: 22 % του βάρους), και προοριζόμενο για την κατασκευή σωλήνων". 'Οπως προκύπτει από τη δικογραφία οι ίνες άνθρακα και υάλου περιβάλλονται εξ ολοκλήρου από ρητίνη.

6 Από τον ορισμό αυτό προκύπτει ότι υπάρχουν μόνο δύο δασμολογικές κλάσεις στις οποίες μπορεί να καταταγεί το προϊόν: αφενός, η κλάση 39.01 (προϊόντα συμπυκνώσεως, πολυσυμπυκνώσεως και πολυπροσθήκης, τροποποιημένα ή μη, πολυμερισμένα ή μη, γραμμικά ή μη ...), η οποία περιλαμβάνει στη διάκριση C VΙΙΙ, ακόμα και μετά την τροποποίηση που επήλθε με τον κανονισμό 750/87 του Συμβουλίου, της 16ης Μαρτίου 1987 (ΕΕ L 76, σ. 1), όλες τις "μη κατονομαζόμενες" τεχνητές πλαστικές ύλες αφετέρου, η κλάση 68.16 (τεχνουργήματα εκ λίθων ή εξ ετέρων ορυκτών υλών, συμπεριλαμβανομένων και των τεχνουργημάτων εκ τύρφης, μη αλλαχού κατονομαζόμενα ή περιλαμβανόμενα), η οποία περικλείει στη διάκρισή της Β όλα τα τεχνουργήματα αυτού του τύπου εκτός των μη εψημένων εκ χρωμίτου πλίνθων.

7 Δεδομένου ότι το επίμαχο προϊόν αποτελείται από διαφορετικές ύλες, ενώ αμφότερες οι προαναφερθείσες διακρίσεις είναι γενικού περιεχομένου, η μόνη διάταξη που μπορεί να χρησιμεύσει για την κατάταξη του προϊόντος αυτού είναι ο γενικός κανόνας 3 β) για την ερμηνεία του ΚΔ, κατά με τον οποίο "τα εν αναμείξει προϊόντα, τα τεχνουργήματα τα αποτελούμενα εκ διαφόρων υλών ή συγκείμενα εκ συναρμολογήσεως διαφόρων ειδών και τα εμπορεύματα τα παρουσιαζόμενα εις συνδυασμούς, των οποίων η κατάταξη δεν δύναται να γίνει βάσει του κανόνος 3 α), πρέπει να κατατάσσονται συμφώνως προς την ύλην ή το είδος, τα οποία προσδίδουν εις αυτά τον ουσιώδη αυτών χαρακτήρα οσάκις είναι δυνατό να επιτευχθεί τοιούτος καθορισμός".

8 Δυνάμει αυτού του γενικού ερμηνευτικού κανόνα, είναι ανάγκη, για τη δασμολογική κατάταξη ενός προϊόντος, να εξακριβωθεί ποια από τις ύλες που το αποτελούν είναι αυτή που του προσδίδει τον ουσιώδη του χαρακτήρα, αν δηλαδή το προϊόν θα εξακολουθούσε να διατηρεί ή όχι τις ιδιότητες που το χαρακτηρίζουν, χωρίς το ένα ή το άλλο από τα συστατικά του στοιχεία.

9 Εν προκειμένω, δεν αμφισβητείται ότι, χωρίς την εποξειδική ρητίνη, οι συγκείμενοι από ίνες άνθρακα ή υάλου σωλήνες θα έχαναν την ιδιότητα που χαρακτηρίζει το επίμαχο προϊόν, δηλαδή την ευκαμψία.

10 Υπό τις συνθήκες αυτές, έχοντας υπόψη ότι, σύμφωνα με τις επεξηγηματικές σημειώσεις της ονοματολογίας των Βρυξελλών ((κεφάλαιο 39, αριθ. 5, στοιχείο α) )), η ύπαρξη εντός των φύλλων ή των πλακών από τεχνητή πλαστική ύλη ενός ενισχυτικού σκελετού ή δικτύου αποτελούμενου από μεταλλικό νήμα ή ίνες υάλου δεν εμποδίζει την κατάταξη του προϊόντος στο κεφάλαιο 39, πρέπει στο πρώτο ερώτημα του Bundesfinanzhof να δοθεί η απάντηση ότι το κοινό δασμολόγιο πρέπει να ερμηνευτεί υπό την έννοια ότι τα ημιτελικά υπό μορφή φύλλων προϊόντα, τα οποία αποτελούνται από εποξειδική ρητίνη, ίνες άνθρακα και πλέγμα ινών υάλου και προορίζονται για την κατασκευή σωλήνων, υπάγονται, ως προϊόντα από τεχνητή πλαστική ύλη, στην κλάση 39.01 του κοινού δασμολογίου.

11 'Υστερα από την απάντηση στο πρώτο ερώτημα παρέλκει η εξέταση του δευτέρου ερωτήματος το οποίο είχε υποβληθεί μόνο για την περίπτωση που το επίμαχο προϊόν δεν επρόκειτο να καταταγεί στο κεφάλαιο 39 του ΚΔ.

Απόφαση για τα δικαστικά έξοδα

Επί των δικαστικών εξόδων

12 Τα έξοδα στα οποία υποβλήθηκε η Επιτροπή των Ευρωπαϊκών Κοινοτήτων, η οποία κατέθεσε παρατηρήσεις στο Δικαστήριο, δεν αποδίδονται. Επειδή η διαδικασία έχει ως προς τους διαδίκους της κύριας δίκης το χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφασίσει επί των δικαστικών εξόδων.

Διατακτικό

Για τους λόγους αυτούς

ΤΟ ΔΙΚΑΣΤΗΡΙΟ (πρώτο τμήμα),

κρίνοντας επί των ερωτημάτων που του υπέβαλε το Bundesfinanzhof με Διάταξη της 7ης Ιουλίου 1987, αποφαίνεται:

Το κοινό δασμολόγιο πρέπει να ερμηνευθεί υπό την έννοια ότι τα ημιτελικά υπό μορφή φύλλων προϊόντα, τα οποία αποτελούνται από εποξειδική ρητίνη, ίνες άνθρακα και πλέγμα ινών υάλου και προορίζονται για την κατασκευή σωλήνων υπάγονται, ως προϊόντα από τεχνητή πλαστική ύλη, στην κλάση 39.01 του κοινού δασμολογίου.